PSL ออกหุ้นกู้ 4 พันลบ. เปิดขาย 18-21 ม.ค.นี้ ระดมทุนใช้ชำระคืนเงินกู้
PSL ออกหุ้นกู้ 4 พันลบ. อายุ 5 ปี ดอกเบี้ย 5.25% เปิดขายผู้ลงทุนสถาบัน-ผู้ลงทุนทั่วไปวันที่ 18-21 ม.ค.59 ระดมทุนใช้ชำระคืนเงินกู้
28 ธ.ค. 2558

บริษัท พรีเซียส ชิพปิ้ง จำกัด (มหาชน) หรือ PSL ระบุว่า บริษัทได้ยื่นแบบแสดงรายการข้อมูลการเสนอขายหุ้นกู้ของบริษัทจำนวนที่เสนอขายไม่เกิน 3,500 ล้านบาท และจำนวนที่สำรองเพื่อการเสนอขายเพิ่มเติมไม่เกิน 500 ล้านบาท รวมเป็นมูลค่าหุ้นกู้ทั้งสิ้นไม่เกิน 4,000 ล้านบาท อายุหุ้นกู้ 5 ปี ครบกำหนดไถ่ถอนปี พ.ศ.2564 อัตราดอกเบี้ยคงที่ 5.25% ต่อปี ตลอดอายุหุ้นกู้
ทั้งนี้บริษัทเสนอขายให้แก่ผู้ลงทุนสถาบันและผู้ลงทุนทั่วไปในประเทศ  โดยมีธนาคารกรุงไทย บล.เคที ซีมิโก้  และ บล.โนมุระ พัฒนสิน เป็นผู้จัดการการจัดจำหน่ายหุ้นกู้  ระยะเวลาเสนอขายระหว่างวันที่ 18-21 ม.ค.59
โดยบริษัทมีวัตถุประสงค์นำเงินที่ได้จากการเสนอขายหุ้นกู้ครั้งนี้ ไปใช้ชำระคืนเงินกู้ต่างๆ (Refinance) ของสถาบันการเงิน ในกรณีที่มีสภาพคล่องส่วนเกิน และ/หรือ เพื่อใช้รองรับโอกาสในการซื้อเรือ และ/หรือ การลงทุนและ /หรือ เพื่อใช้สำหรับค่าใช้จ่ายฝ่ายทุน และ/หรือ เป็นเงินทุนหมุนเวียนทั่วไปตามความจำเป็น และ/หรือ เพื่อใช้ตามวัตถุประสงค์อื่นๆที่เกี่ยวข้องกับกิจการของบริษัทและกลุ่มบริษัท
สำหรับอันดับเครดิตความน่าเชื่อถือของหุ้นกู้ “BBB-“แนวโน้มอันดับเครดิต “Stable” โดยบริษัท ทริสเรทติ้ง จำกัด เมื่อวันที่ 13 พ.ย.58
 